text: Fixerum til misbrugere på vej  
  23 februar 2016 kl. 11.02
  Rene kanyler og fagpersonale skal reducere antallet af narkodødsfald.
  Vejle fortsætter bestræbelserne på at etablere et fixerum til byens narkomaner.
  Kommunens voksenudvalg vedtog mandag at indlede et samarbejde med Kirkens Korshær i Århus om at drive et værested til byens belastede stofmisbrugere. Dem er der ca. 400 af i Vejle, hvoraf det vurderes, at ca. 70 vil benytte sig af et kommunalt tilbud om indtage stoffer med rene kanyler i rene omgivelser, og hvor der er sundhedspersonale til stede, og hvor de også kan få et måltid mad.
  - Vi oplever, at de unge stofmisbrugere er tilbageholdende, men at de har brug for rådgivning, siger formand for Vejles kommunes voksenudvalg, Gitte Frederiksen, Venstre, til TV SYD. Hun foretrækker i øvrigt  ordet stofindtagelsesrum i stedet for fixerum.
   Mængden af især unge stofmisbrugere stiger i Vejle, og der har været flere dødsfald.
  - Målet er at minimere det antal, når misbrugerne  har kort vej til hjælpen, siger Gitte Frederiksen.
  Vejle vil afsætte 3,1 mio. kr. til et fixerum og kommunen håber på en medfinansiering fra Socialministeriet på 1,6 mio. kr. Sagen er endnu ikke behandlet politisk i Vejle byråd.
  Vejle vil i givel fald blive den femte by i Danmark som tilbyder et fixerrum til sine stofmisbbrugere.
  